CELEX: 32021D0778
Language: ro
Date: 2021-05-06 00:00:00
Title: Decizia (UE) 2021/778 a Consiliului din 6 mai 2021 privind poziția care urmează să fie adoptată în numele Uniunii Europene cu ocazia celei de a 103-a sesiuni a Comitetului pentru siguranță maritimă al Organizației Maritime Internaționale și a celei de a 76-a sesiuni a Comitetului pentru protecția mediului marin al Organizației Maritime Internaționale în ceea ce privește adoptarea unor amendamente la Convenția internațională privind standardele de pregătire a navigatorilor, brevetare/atestare și efectuare a serviciului de cart, la Codul internațional privind programul intensificat de inspecții efectuate cu ocazia inspecțiilor la vrachiere și petroliere, la Codul internațional pentru instalațiile de protecție contra incendiului i la Convenția internațională privind controlul istemelor antivegetative dăunătoare utilizate la nave

12.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 167/40
               
            
         DECIZIA (UE) 2021/778 A CONSILIULUI
         din 6 mai 2021
         privind poziția care urmează să fie adoptată în numele Uniunii Europene cu ocazia celei de a 103-a sesiuni a Comitetului pentru siguranță maritimă al Organizației Maritime Internaționale și a celei de a 76-a sesiuni a Comitetului pentru protecția mediului marin al Organizației Maritime Internaționale în ceea ce privește adoptarea unor amendamente la Convenția internațională privind standardele de pregătire a navigatorilor, brevetare/atestare și efectuare a serviciului de cart, la Codul internațional privind programul intensificat de inspecții efectuate cu ocazia inspecțiilor la vrachiere și petroliere, la Codul internațional pentru instalațiile de protecție contra incendiului i la Convenția internațională privind controlul istemelor antivegetative dăunătoare utilizate la nave
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Măsurile luate de Uniune în sectorul transportului maritim ar trebui să urmărească îmbunătățirea siguranței maritime și protejarea mediului marin și a sănătății umane.
                  
               
                     (2)
                  
                  
                     Cu ocazia celei de a 103-a sesiuni a sale (denumită în continuare „MSC 103”), care va avea loc în perioada 5-14 mai 2021, se preconizează adoptarea de către Comitetul pentru siguranță maritimă al Organizației Maritime Internaționale (OMI) a unor amendamente la Convenția internațională din 1978 privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”), la Codul internațional din 2011 privind programul intensificat de inspecții efectuate cu ocazia inspecțiilor la vrachiere și petroliere (denumit în continuare „Codul ESP din 2011”) și la Codul internațional pentru instalațiile de protecție contra incendiului (denumit în continuare „Codul FSS”).
                  
               
                     (3)
                  
                  
                     Cu ocazia celei de a 76-a sesiuni a sale, (denumită în continuare „MEPC 76”), care va avea loc în perioada 10-17 iunie 2021, se preconizează adoptarea de către Comitetul pentru protecția mediului marin al OMI a unor amendamente la Convenția internațională din 2001 privind controlul sistemelor antivegetative dăunătoare utilizate la nave (denumită în continuare „Convenția AFS”).
                  
               
                     (4)
                  
                  
                     Amendamentele la partea A din Codul STCW al Convenției STCW ar clarifica nivelul operațional al funcțiilor de „ofițer electrotehnist” și ar introduce o definiție comună pentru termenul „înaltă tensiune”. Amendamentele respective urmăresc clarificarea unei serii de funcții ale persoanelor care lucrează la bord, oferind astfel o mai mare claritate privind diferitele responsabilități și sarcini.
                  
               
                     (5)
                  
                  
                     Amendamentele la anexa 2 la partea A a anexei B la Codul ESP din 2011 ar permite inspectorilor să se concentreze asupra zonelor suspectate la măsurătorile grosimii ale petrolierelor cu cocă dublă. Amendamentele respective urmăresc sporirea siguranței pe mare și reducerea riscului de deversări în caz de accidente.
                  
               
                     (6)
                  
                  
                     Amendamentele la capitolul 9 din Codul FSS ar permite folosirea sistemelor care combină siguranța sporită a detectoarelor de incendiu identificabile individual, necesare pentru navele de pasageri, cu izolarea mai puțin complexă și mai puțin costisitoare a defectelor identificabile în secțiune, acceptabilă în prezent doar pentru navele cargo și balcoanele cabinelor de pe navele de pasageri. Amendamentele respective urmăresc să protejeze mai bine persoanele de la bord în caz de incendiu.
                  
               
                     (7)
                  
                  
                     Este oportun să se stabilească poziția care urmează să fie adoptată în numele Uniunii în cadrul MSC 103, dat fiind că amendamentele la Convenția STCW, la Codul ESP din 2011 și la Codul FSS vor avea vocația de a influența în mod decisiv conținutul dreptului Uniunii, și anume al Directivei 2008/106/CE a Parlamentului European și a Consiliului (1), al Regulamentului (UE) nr. 530/2012 al Parlamentului European și al Consiliului (2) și al Directivei 2009/45/CE a Parlamentului European și a Consiliului (3).
                  
               
                     (8)
                  
                  
                     Amendamentele la anexele 1 și 4 la Convenția AFS ar asigura o interdicție mondială cu privire la substanța antivegetativă cibutrină, a cărei vânzare și utilizare sunt deja interzise în Uniune.
                  
               
                     (9)
                  
                  
                     Este oportun să se stabilească poziția care urmează să fie adoptată în numele Uniunii în cadrul MEPC 76, dat fiind faptul că amendamentele la anexele 1 și 4 la Convenția AFS au vocația de a influența în mod decisiv conținutul dreptului Uniunii, și anume al Regulamentului (UE) nr. 528/2012 al Parlamentului European și al Consiliului (4).
                  
               
                     (10)
                  
                  
                     Uniunea nu este membră a OMI și nici parte contractantă la convențiile și codurile relevante. Prin urmare, Consiliul ar trebui să autorizeze statele membre să exprime poziția Uniunii.
                  
               
                     (11)
                  
                  
                     Domeniul de aplicare al prezentei decizii ar trebui să se limiteze la conținutul amendamentelor propuse, în măsura în care aceste amendamente sunt în măsură să afecteze normele comune ale Uniunii și intră în sfera de competență exclusivă a Uniunii. Prezenta decizie ar trebui să nu afecteze repartizarea competențelor între Uniune și statele membre,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul celei de a 103-a sesiuni a Comitetului pentru siguranță maritimă al Organizației Maritime Internaționale (OMI) este de exprimare a acordului cu privire la adoptarea amendamentelor la:
            
                        (a)
                     
                     
                        Convenția internațională privind standardele de pregătire a navigatorilor, brevetare/atestare și efectuare a serviciului de cart, astfel cum sunt prevăzute în anexele 7 și 8 la documentul MSC 102/24 al OMI;
                     
                  
                        (b)
                     
                     
                        Codul internațional privind programul intensificat de inspecții efectuate cu ocazia inspecțiilor la vrachiere și petroliere, astfel cum sunt prevăzute în anexa 15 la documentul MSC 102/24 al OMI; și
                     
                  
                        (c)
                     
                     
                        Codul internațional pentru instalațiile de protecție contra incendiului, astfel cum sunt prevăzute în anexa 20 la documentul MSC 102/24 al OMI.
                     
                  
         
            Articolul 2
            Poziția care urmează să fie adoptată în numele Uniunii în cadrul celei de a 76-a sesiuni a Comitetului pentru protecția mediului marin al OMI este de exprimare a acordului cu privire la adoptarea amendamentelor la Convenția internațională privind controlul sistemelor antivegetative dăunătoare utilizate la nave, astfel cum sunt prevăzute în anexa 7 la documentul MEPC 75/18 al OMI.
         
         
            Articolul 3
            
               (1)   Pozițiile care urmează să fie adoptate în numele Uniunii, astfel cum sunt prevăzute la articolele 1 și 2, privesc amendamentele în cauză, în măsura în care amendamentele respective intră în sfera de competență exclusivă a Uniunii și pot afecta normele comune ale Uniunii, și sunt exprimate de statele membre, care sunt toate membre ale OMI, acționând împreună în interesul Uniunii.
            
            
               (2)   Se poate conveni asupra unor modificări minore ale pozițiilor menționate la articolele 1 și 2 fără a fi necesară o decizie suplimentară a Consiliului.
            
         
         
            Articolul 4
            Statele membre sunt autorizate să își exprime consimțământul, în interesul Uniunii, în ceea ce privește asumarea de obligații în temeiul amendamentelor menționate la articolele 1 și 2, în măsura în care amendamentele respective intră în sfera de competență exclusivă a Uniunii.
         
         
            Articolul 5
            Prezenta decizie intră în vigoare la data adoptării.
         
         
            Adoptată la Bruxelles, 6 mai 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (JO L 323, 3.12.2008, p. 33).
         
            (2)  Regulamentul (UE) nr. 530/2012 al Parlamentului European și al Consiliului din 13 iunie 2012 privind accelerarea introducerii cerințelor referitoare la coca dublă sau a unor standarde de proiectare echivalente pentru petrolierele cu cocă simplă (JO L 172, 30.6.2012, p. 3).
         
            (3)  Directiva 2009/45/CE a Parlamentului European și a Consiliului din 6 mai 2009 privind normele și standardele de siguranță pentru navele de pasageri (JO L 163, 25.6.2009, p. 1).
         
            (4)  Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).